**REFERAT DE APROBARE**

**a proiectului de ordin pentru aprobarea Regulamentului de organizare şi funcţionare a Şcolii Naţionale de Pregătire a Agenţilor de Penitenciare Târgu Ocna**

Prin Ordinul ministrului Justiției nr. 1548/C/2017, a fost aprobat Regulamentul de organizare şi funcţionare a Şcolii Naţionale de Pregătire a Agenţilor de Penitenciare Târgu Ocna, act de reglementare aflat în vigoare.

Având în vedere faptul că, atât legislația specifică sistemului penitenciar, cât și legislația privind organizarea și funcționarea instituțiilor de învățământ au suferit modificări substanțiale, considerăm oportună și necesară promovarea și aprobarea unui nou Regulament de organizare şi funcţionare a Şcolii Naţionale de Pregătire a Agenţilor de Penitenciare Târgu Ocna prin care activitatea instituției să fie aliniată la standardele actuale privind educația națională în general și învățământul preuniversitar militar, în particular.

Tototdată, la promovarea prezentului proiect a fost avută în vedere și transpunerea în regulamentul de organizare și funcționare a SNPAP a deciziei de desființare a secției de deținere care a funcționat până în septembrie 2020 în cadrul școlii, măsură cu impact important asupra funcționării instituției, a Serviciului coordonare elevi, siguranță și acces și atribuțiilor specifice ale personalului, inclusiv ale directorului școlii.

Prin urmare, având în vedere amploarea modificărilor necesar a fi operate asupra Regulamentului de organizare și funcționare existent, considerăm oportună emiterea unui nou act normativ în cadrul căruia să fie introduse aspecte cu caracter de noutate, prin intermediul cărora să fie aliniate toate componentele organizatorice și funcționale ale instituției cu ale celorlalte instituții de învățământ preuniversitar militar din România, cu raportare la prevederile art.1 alin. (2)-(3) din *Regulamentul-cadru de organizare și funcționare a unităților de învățământ preuniversitar, aprobat prin Ordinul ministrului educației și cercetării cu nr.5447/31.08.2020*.

Astfel că, prin prezentul proiect al Regulamentului de organizare şi funcţionare a Şcolii Naţionale de Pregătire a Agenţilor de Penitenciare Târgu Ocna propus, au fost avute în vedere următoarele **aspecte cu caracter de noutate**:

a) transpunerea în reglementarea proprie a prevederilor Regulamentului-cadru de organizare şi funcţionare a unităţilor de învăţământ preuniversitar, aprobat prin Ordinul ministrului educaţiei şi cercetării  nr. 5447/2020 din 31.08.2020;

b) transpunerea în regulamentul propriu a reglementărilor privind organizarea, desfășurarea și finalizarea procesului de școlarizare a elevilor, reglementate în prezent prin Statutul elevului aprobat prin Ordinul ministrului educației naționale și cercetării științifice cu nr. 4742/10.08.2016 și Titlul VII din Regulamentul-cadru de organizare și funcționare a unităților de învățământ preuniversitar, aprobat prin Ordinul ministrului educației și cercetării cu nr.5447/31.08.2020 (în aplicarea art. 41 din Legea nr.1/2011 – legea educație naționale și corelarea cu regulamentul cadru de organizare și funcționare a instituțiilor de învățământ militar preuniversitar din subordinea MAI);

b) introducerea expresă a reglementărilor specifice privind îndeplinirea stagiului militar de către elevi în timpul școlarizării, conform art. 3 alin. (3) lit. c), art. 9, art. 12 și art. 38 din *Legea nr. 446/30.11.2006 privind pregătirea populaţiei pentru apărare*, cu modificările și completările ulterioare, cu raportare la art. 34 din Legea nr.1/2011 – legea educației naționale;

c) atribuirea denumirii onorifice „*Constantin Brâncoveanu*” la titulatura școlii, în conformitate cu prevederile art.11 din Ordinul ministrului educației și cercetării nr. 6564/13.12.2011 privind aprobarea procedurii de atribuire a denumirilor unităților de învățământ din sistemul național de învățământ preuniversitar;

d) introducerea reglementărilor privind documentele de proiectare, organizare, desfăşurare, evidenţă şi evaluare a procesului de învăţământ;

e) actualizarea atribuțiilor directorului școlii, inclusiv prin eliminarea atribuțiilor specifice funcționării secției de deținere;

e) introducerea reglementărilor privind procedura de întocmire și aprobare a regulamentului intern al SNPAP;

f) actualizarea atribuțiilor serviciului coordonare elevi, siguranță și acces, inclusiv prin eliminarea atribuțiilor specifice funcționării secției de deținere;

g) completarea reglementărilor privind organizarea și funcționarea consiliului de conducere;

h) stabilirea competenței privind acordarea gradului de agent de poliție penitenciară pentru absolvenții SNPAP, având în vedere faptul că în *Legea nr. 145/2019 – statutul polițiștilor de penitenciare* nu este stabilită explicit competența de acordare a gradelor profesionale, ci doar competența directorului general al Administrației Naționale a Penitenciarelor de avansare în gradul profesional următor pentru agenții de poliție penitenciară - art.93 alin. (1) lit. c), raportat la prevederile art. art.13 alin. (5);

i) reglementarea condițiilor de trimitere a elevilor în misiuni, inclusiv stabilirea efectivului de elevi ai școlii ca grup de sprijin la dispoziția directorului general;

j) stabilirea condițiilor de suspendare a învățământului cu prezența fizică a elevilor la sediul școlii și trecerea la învățământul on line ( inclusiv acordarea normei de hrană),

k) stabilirea stemei SNPAP și a modelului de insignă pentru absolvenții SNPAP;

l) introducerea reglementărilor specifice privind gestionarea actelor de studii intocmite și eliberate de către SNPAP, în conformitate cu prevederile Ordinului ministrului educației și cercetării nr. 3844/2016 din 24 mai 2016 pentru aprobarea Regulamentului privind regimul actelor de studii şi al documentelor şcolare gestionate de unităţile de învăţământ preuniversitar, cu modificările și completările ulterioare;

m) reglementarea nivelului funcției pentru coordonatorul structurii de învățământ arondate SNPAP de la Arad, la nivel de șef catedră, după cum urmează:

În prezent, Şcoala Naţională de Pregătire a Agenţilor de Penitenciare Tîrgu Ocna are în cadrul structurii sale organizatorice în funcțiune o structură de învățământ care funcționează la Arad (SNPAP - Secția Arad), în sediul Centrului de formare și specializare a ofițerilor, în cadrul căreia sunt școlarizați anual 60 de elevi.

Această structură de învățământ, deși este arondată școlii de la Târgu Ocna și se află în subordinea administrativă și funcțională a SNPAP, funcționează cu un grad ridicat de autonomie, având în vedere distanța foarte mare de dispunere a acesteia față de instituția de bază, sens în care:

* are ștampilă proprie cu stema României;
* are prevăzute 9 funcții de execuție ( 6 ofițeri și 3 agenți) în statul de funcții al SNPAP, ca structură funcțională distinctă;
* administrează în mod direct spațiile dotările și utilitățile locației în care își desfășoară activitatea;
* asigură școlarizarea unui număr de 60 elevi, bărbați și femei, în aceleași condiții și la aceleași standarde cu SNPAP;
* participă prin personalul propriu (cel prevăzut în statul de funcții) în cadrul comisiilor de absolvire.

Deși, atât complexitatea activității, cât și numărul de posturi aflate în statul de funcții, ca și componentă structurală distinctă, justifică faptul ca aceasta să fie prevăzută cu o funcție de conducere, în prezent coordonarea întregii activități, atât administrativ cât și didactic, a acesteia se realizează prin stabilirea de atribuțiuni prin decizia de învățământ a directorului SNPAP în sarcina unuia dintre ofițerii profesori.

Ori, având în vedere argumentele de mai sus, precum și contextul în care, în statul de funcții al SNPAP toate componentele structurale specifice componentei de învățământ (catedrele) sunt prevăzute cu funcții de conducere (șef catedră), este temeinic justificat și necesar ca și structura de învățământ Arad să funcționeze sub coordonarea unei funcții similare, respectiv o funcție de șef catedră.

Prin urmare, considerăm cu nu este nici justificat și nici corect față de coordonatorul structurii de învățământ Arad, care are în responsabilitate pe lângă componenta de învățământ și componenta administrativă, să activeze pe o funcție de execuție, în timp de colegii cu atribuții similare pe linie de învățământ, să funcționeze pe funcții de conducere, așa cum așa cum dealtfel este justificat și specific învățământului.

De asemenea, trebuie avut în vedere faptul că, pe lângă atribuțiile didactice specifice, prin decizia de învățământ a directorului SNPAP, coordonatorul al structurii de învățământ îndeplinește atribuții specifice unei funcții de conducere cu mare volum și complexitate a activității, respectiv:

* întocmirea Regulamentului intern al SNPAP - Secția Arad,
* organizarea, planificarea, desfășurarea, monitorizarea și controlul activităților specifice procesului instructiv – educativ,
* îmbunătățirea și modernizarea continuă a procesului instructiv - educativ și a bazei materiale necesare activității de formare și pregătire a elevilor,
* asigurarea ordinii și disciplinei în rândul elevilor,
* organizarea, planificarea, desfășurarea, monitorizarea și controlul activităților prevăzute în programul zilnic și în Regulamentul intern pentru elevi, în afara procesului didactic,
* coordonarea activității de întocmire a documentelor de planificare a procesului instructiv – educativ,
* asigurarea aplicării planului de învățământ, a programelor școlare și planurilor tematice,
* îndrumarea și controlul activității personalului din subordine
* efectuarea de asistențe la activitățile didactice,
* propunerea sau avizarea acordării recompenselor pentru elevi,
* dotarea materială a structurii de învățământ în conformitate cu standardele educaționale,
* întocmirea și înaintarea către școală a analizelor periodice, referitoare la situația la învățătură și disciplină a elevilor, parcurgerea modulelor de studiu și realizarea evaluărilor, ș.a.

Complementar argumentelor prezentate mai sus, trebuie reținut și faptul că, funcțiile prevăzute pentru structura de învățământ SNPAP-secția Arad, care se ocupă doar prin detașarea personalului din provenit de la unitățile penitenciare din zona de dispunere a acesteia, nu sunt atractive ca nivel de salarizare, față de funcțiile din sectoarele operativ sau socio-educativ din aceste unități, cu atât mai puțin atractivă fiind o funcție de mare responsabilitate, atât pe componenta didactică cât și pe componenta de management (administrativ, de coordonare și control a activității). Prin urmare este necesar ca funcția de coordonator al structurii să devină o funcție de conducere, de nivel adecvat nivelului de specializare, responsabilității și atribuțiilor specifice, funcție care să devină atractivă pentru specialiștii din sistemul penitenciar.

n) de asemenea, menționăm faptul că în perioada 2018 -2020, în statul de funcții actual al școlii au intervenit modificări structurale, respectiv:

* introducerea în statul de funcții a unei noi componente structurale, respectiv Compartimentul planificare și organizare cursuri de pregătire formare profesională;
* introducerea în statul de funcțiii a unei noi componente structurale, Structura de învățământ arondată SNPAP - Secția Arad (9 funcții);
* transformarea postului de custode muzeu.
* au fost radiate toate funcțiile din cadrul Biroului planificare învățământ și bibliotecă ( 6 funcții) și a fost reînființat Biroul Planificare Învățământ, având un post de Șef birou și două compartimente: compartiment „Secretariat și planificare învățământ”, (cuprinzând un post de ofițer și 4 posturi de agent) și compartiment „Planificare și Organizare cursuri de pregătire profesională”, (cuprinzând 2 funcțiide ofițer și două funcții de agent)
* au fost radiate/transformate următoarele posturi: Agent administrativ principal I (secretariat), Ofițer principal I (psiholog) în cadrul biroului Resurse umane, Ofițer principal I (custode muzeu), agent tehnic principal I (instructor educație extrașcolară), Agent operativ principal I (îndrumător), Agent operativ principal I – însoțire, Agent operativ principal I – pază G.A.Z., Agent tehnic principal I (tehnician agronom), Agent tehnic principal II (instalator sanitar și gaze), Agent tehnic principal II (lăcătuș mecanic), Agent tehnic principal II (tâmplar), 4 posturi de muncitori calificați – personal contractual, Agent administrativ principal I (ospătar), Agent tehnic principal I (conducător auto), Agent administrativ principal I (contabil);
* au fost înființate următoarele posturi: Ofițer principal I – compartiment Programe relații externe și activități extradidactice, Ofițer profesor – Catedra de Științe juridice și socio-umane, Ofițer (construcții), Ofițer – achiziții publice, Ofițer economist.

Aceste modificări ale statului de funcții conduc la necesitatea stabilirii atribuțiilor aferente fiecărei componente structurale noi în regulamentul de organizare și funcționare al instituției, precum și la eliminarea din regulamentul actual a atribuțiilor funcțiilor transformate.

La data intrării în vigoare a prezentului ordin, se abrogă Ordinul ministrului justiției nr. 1548/C/2017 privind aprobarea Regulamentului de organizare şi funcţionare a Şcolii Naţionale de Pregătire a Agenţilor de Penitenciare Târgu Ocna, publicat în Monitorul Oficial al României, Partea I, nr. 554 şi 554 bis din 13 iulie 2017, cu modificările și completările ulterioare și Decizia directorului general al Administrației Naționale a Penitenciarelor nr. 508/2014 privind aprobarea Statutului elevilor Şcolii Naţionale de Pregătire a Agenţilor de Penitenciare Târgu Ocna, publicată în Monitorul Oficial al României, Partea I, nr. 707 din 29 septembrie 2014, cu modificările și completările ulterioare.

Faţă de cele prezentate mai sus, a fost elaborat proiectul de ordin pentru aprobarea Regulamentului de organizare şi funcţionare a Şcolii Naţionale de Pregătire a Agenţilor de Penitenciare Târgu Ocna.